DECIZIA COMISIEI
din 30 aprilie 2008
de punere în aplicare a Directivei 2006/88/CE a Consiliului în ceea ce privește pagina de internet informativă de furnizare prin mijloace electronice a informațiilor cu privire la exploatațiile de acvacultură și întreprinderile de transformare autorizate
[notificată cu numărul C(2008) 1656]
(Text cu relevanță pentru SEE)
(2008/392/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 59 alineatul (2),
întrucât:
(1)
Directiva 2006/88/CE stabilește cerințele de sănătate care se aplică în cazul introducerii pe piață, importului și tranzitului animalelor de acvacultură și produselor obținute din acestea, măsurile preventive minime care au în vedere creșterea nivelului de sensibilizare și de pregătire a autorităților competente, a operatorilor din domeniul exploatațiilor de acvacultură și a altor operatori din sector față de bolile animalelor de acvacultură.
(2)
Pentru a îmbunătăți prevenirea apariției și răspândirii bolilor enumerate în anexa IV la Directiva 2006/88/CE, informațiile cu privire la exploatațiile de acvacultură și întreprinderile de transformare autorizate, în special în ceea ce privește speciile crescute și statusul de sănătate al acestora, ar trebui puse la dispoziția statelor membre prin mijloace electronice.
(3)
În prezent, aceste informații sunt puse la dispoziția publicului prin registrele ținute de statele membre în conformitate cu articolul 6 din Directiva 2006/88/CE.
(4)
În vederea facilitării interoperabilității sistemelor de informații și a utilizării procedurilor informatizate între statele membre, precum și în vederea asigurării transparenței și a clarității, este importantă prezentarea uniformă la nivel comunitar a informațiilor privind exploatațiile de acvacultură și întreprinderile de transformare autorizate. O pagină de internet informativă reprezintă soluția cea mai simplă din punct de vedere tehnic, deoarece aceasta asigură un acces ușor la informațiile în cauză fără a fi necesară utilizarea unor resurse importante. Prin urmare, ar trebui realizat un model al paginii de internet informative.
(5)
Anexa II la Directiva 2006/88/CE stabilește informațiile necesare pentru înregistrarea exploatațiilor de acvacultură și a întreprinderilor de transformare autorizate. Deoarece scopul paginii de internet informative este de a facilita interoperabilitatea informațiilor relevante înregistrate în registrele exploatațiilor de acvacultură stabilite în statele membre, site-ul internet nu trebuie să cuprindă obligatoriu toate aceste informații. Cu toate acestea, site-ul ar trebui să cuprindă toate informațiile relevante care ar putea fi utilizate la detectarea restricțiilor provocate de diferite statusuri de sănătate.
(6)
Directiva 2006/88/CE prevede că, prin derogare de la condiția de autorizare prevăzută în directiva menționată, statele membre pot să impună numai înregistrarea de către autoritatea competentă a instalațiilor, altele decât exploatațiile de acvacultură care dețin animale acvatice fără intenția de a le introduce pe piață, locurile de pescuit sportiv cu repopulare și exploatațiile de acvacultură care aprovizionează consumatorii locali.
(7)
Riscul răspândirii bolilor animalelor acvatice prezentate de instalațiile, locurile de pescuit sportiv cu repopulare și exploatațiile de acvacultură care, prin derogare de la articolul 4 alineatul (1) din Directiva 2006/88/CE, sunt înregistrate de autoritatea competentă diferă în funcție natura, caracteristicile și amplasamentul acestora. Prin urmare, statele membre ar trebui să decidă în ce măsură pagina de internet informativă va cuprinde informații cu privire la aceste instalații, locuri de pescuit sportiv cu repopulare și exploatații de acvacultură.
(8)
Deoarece ar trebui prevăzută o perioadă de timp suficientă pentru ca statele membre să poată finaliza pagina de internet informativă care să conțină informațiile relevante privind exploatațiile de acvacultură și întreprinderile de transformare autorizate, ar trebui menționat faptul că informațiile vor fi disponibile la data de 31 iulie 2009, cel târziu.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
(1) Prezenta decizie stabilește normele privind pagina de internet informativă care urmează să fie înființată de către statele membre în vederea punerii la dispoziție prin mijloace electronice a informațiilor privind exploatațiile de acvacultură și întreprinderile de transformare autorizate, în conformitate cu articolul 59 din Directiva 2006/88/CE.
(2) Prezenta decizie ar trebui aplicată mutatis mutandis pentru instalațiile, locurile de pescuit sportiv cu repopulare și exploatațiile de acvacultură care, prin derogare de la articolul 4 alineatul (1) din Directiva 2006/88/CE, sunt înregistrate de autoritatea competentă în conformitate cu articolul 4 alineatul (4) din directiva respectivă, sub rezerva articolului 2 alineatul (1) al doilea paragraf din prezenta decizie.
Articolul 2
Pagina de internet informativă
(1) Statele membre înființează o pagină de internet informativă („pagina de internet informativă”) pentru punerea la dispoziție a informațiilor cu privire la fermele sau zonele de cultură a moluștelor, aferente exploatațiilor de acvacultură și întreprinderilor de transformare autorizate în conformitate cu articolul 4 din Directiva 2006/88/CE.
Statele membre decid, de la caz la caz, care dintre instalațiile, locurile de pescuit sportiv cu repopulare și exploatațiile de acvacultură menționate la articolul 1 alineatul (2) trebuie să figureze pe pagina de internet informativă, luând în considerare riscul răspândirii bolilor animalelor acvatice prezentat de exploatarea unor astfel de instalații, locuri de pescuit și exploatații, în funcție de natura, caracteristicile și amplasamentul acestora.
(2) Pagina de internet informativă este creată de statele membre în conformitate cu modelele prevăzute în următoarele anexe:
(a)
anexa I, pentru exploatațiile de acvacultură care se ocupă cu creșterea peștilor;
(b)
anexa II, pentru exploatațiile de acvacultură care se ocupă cu creșterea moluștelor;
(c)
anexa III, pentru exploatațiile de acvacultură care se ocupă cu creșterea crustaceelor;
(d)
anexa IV, pentru întreprinderile de transformare autorizate care se ocupă cu sacrificarea animalelor de acvacultură în scopul combaterii bolilor, în temeiul articolului 4 alineatul (2) din Directiva 2006/88/CE.
(3) Statele membre actualizează pagina de internet informativă, astfel încât aceasta să corespundă cu informațiile din registrul ținut în conformitate cu articolul 6 din Directiva 2006/88/CE.
Schimbările statusului de sănătate sunt introduse pe pagina de internet informativă imediat după înregistrarea schimbării statusului de sănătate.
(4) Statele membre comunică Comisiei adresa de internet a paginii de internet informative.
Articolul 3
Data aplicării
Prezenta decizie se aplică începând cu 1 august 2008.
Cu toate acestea, pagina de internet informativă se completează cu informațiile prevăzute la articolul 2 alineatul (2) și în anexele I-IV până la 31 iulie 2009, cel târziu.
Articolul 4
Destinatari
Prezenta decizie se adresează statelor membre.
Adoptată la Bruxelles, 30 aprilie 2008.